b'\n_START_ARTICLE_\nKomisija za planinske poti PZS\n_START_PARAGRAPH_\nKomisija za planinske poti (KPP) je strokovni organ Planinske zveze Slovenije in zastopa, usmerja, usklajuje in pospe\xc5\xa1uje interese dejavnosti na podro\xc4\x8dju planinskih poti._NEWLINE_Naloge komisije so skrb za vzdr\xc5\xbeevanje planinskih poti, ki naj bodo \xc4\x8dim bolj prijazne naravi in skladne z okoljsko zakonodajo, skrb za kataster planinskih poti in sodelovanje s planinskimi dru\xc5\xa1tvi pri obnovi visokogorskih planinskih poti._NEWLINE_Komisija, ki jo sestavlja na\xc4\x8delnik in izvr\xc5\xa1ni odbor, izvaja naloge tudi s pomo\xc4\x8djo podkomisij in odborov.\n_START_SECTION_\nOdbori za planinske poti\n_START_PARAGRAPH_\nNaloge se na terenu izvajajo preko odborov za planinske poti, ki so teritorialno razdeljeni po Sloveniji na:_NEWLINE_Dolenjsko, Gorenjsko, Kamni\xc5\xa1ko - Bistri\xc5\xa1ko, Koro\xc5\xa1ko, Ljubljano, Notranjsko, Primorsko - Notranjsko, Podravje, Poso\xc4\x8dje, Prekmurje in Pomurje, Savinjsko, Zasavje in Posavje._NEWLINE_Naloge se izvajajo v okviru Meddru\xc5\xa1tvenih odborov (MDO). Vsako leto naj bi se izvedli vsaj dve akciji na planinskih poteh.\n_START_SECTION_\nPodkomisija za usposabljanje\n_START_PARAGRAPH_\nPodkomisija organizira in vodi te\xc4\x8daj za pridobitev strokovnega naziva markacist in in\xc5\xa1truktor markiranja, kot tudi licen\xc4\x8dna usposabljanja za navedene. Organizira pa tudi druge strokovne seminarje, predavanja in druge oblike izobra\xc5\xbeevanja skladno s potrebami \xc4\x8dlanstva PZS, kot na primer usposabljanje za nove \xc4\x8dlane interventne tehni\xc4\x8dne ekipe._NEWLINE_Usposabljanje za markacista poteka po programu, ki ga je potrdila Komisija za vzgojo in izobra\xc5\xbeevanje PZS in Strokovni svet RS za \xc5\xa1port. Izvaja se v ve\xc4\x8d delih, obi\xc4\x8dajno v eni od planinskih ko\xc4\x8d. Te\xc4\x8daj je sestavljen iz \xc5\xa1tiridnevnega te\xc4\x8daja, seminarske naloge in teoreti\xc4\x8dnega dela izpita. Novope\xc4\x8deni kandidat za markacista pa mora biti \xc5\xa1e dve do najve\xc4\x8d tri leta pripravnik. Pod vodstvom mentorja mora izvesti najmanj tri akcije na terenu.\n_START_SECTION_\nPodkomisija za tehni\xc4\x8dna vpra\xc5\xa1anja\n_START_PARAGRAPH_\nOrganizira delovne akcije na osnovi vsako leto sprejetega programa aktivnosti, poskrbi za tehni\xc4\x8dna sredstva potrebna za opremo poti, kot tudi za servisiranje strojev in nabavo potro\xc5\xa1nega materiala, za\xc5\xa1\xc4\x8ditne opreme in tehni\xc4\x8dne opreme (svedri, ro\xc4\x8dno orodje, rezila), za nabavo novega orodja za uporabo predvsem pri\xc2\xa0\xc2\xbbeko\xc2\xab\xc2\xa0sanacijah in utrjevanju poti.\n_START_SECTION_\nPodkomisija za dokumentacijo\n_START_PARAGRAPH_\nPodkomisija je zadol\xc5\xbeena za sledenje in evidentiranje polletne oddaje podatkov s strani urednikov na PZS, za vnos in urejanje potekov planinskih poti v ra\xc4\x8dunalni\xc5\xa1ki obliki, skrbi za programsko opremo za register planinskih poti, tabel in markacistov, ureja mejne odseke poti med OPP, ureja lastni\xc5\xa1ka razmerja in skrbni\xc5\xa1tva nad potmi, izvaja in organizira snemanja potekov planinskih poti na terenu, skrbi za sprotno urejanje sprememb, ki so posledica sprememb v naravi._NEWLINE_Prav tako sodeluje z izvajalci pri pripravi planinskih zemljevidov._NEWLINE_Vna\xc5\xa1a in ureja poti izven dr\xc5\xbeavne meje za namene meddr\xc5\xbeavnega sodelovanja in za namen planinskih kart, ki segajo izven dr\xc5\xbeavnega teritorija.'